Up-10/05
Natisni
Opravilna št.:
Up-10/05
Datum odločitve:
17. 3. 2006
ECLI:
ECLI:SI:USRS:2006:Up.10.05
Akt:
Ustavna pritožba A. A. zoper sklepe Javnega zavoda RTV Slovenija št. 81355696, št. 81261861, št. 81230184 in št. 81245858, vsi z dne 28. 9. 2004
Izrek:
Ustavna pritožba A. A. zoper sklepe Javnega zavoda RTV Slovenija št. 81355696, št. 81261861, št. 81230184 in št. 81245858, vsi z dne 28. 9. 2004, se zavrže.
Evidenčni stavek:
Ker v obravnavani zadevi niso bila izčrpana vsa pravna sredstva, je Ustavno sodišče ustavno pritožbo kot preuranjeno zavrglo.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
4. 1. 2005
Vrsta odločitve:
sklep
Vrsta rešitve:
zavrženje
Dokument:
US26187
Dokument v PDF obliki:
Up-10-05.pdf
116 KB
Prenesite datoteko
Up-10/05-4
17. 3. 2006
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 28. februarja 2006 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklepe Javnega zavoda RTV Slovenija št. 81355696, št. 81261861, št. 81230184 in št. 81245858, vsi z dne 28. 9. 2004, se zavrže.
Obrazložitev
1. Pritožnik je v začetku novembra 2004 ugotovil, da so mu bila zarubljena denarna sredstva v korist Radiotelevizije Slovenija (v nadaljevanju RTV). Zato se je 3. 11. 2004 zglasil pri RTV, kjer so mu izročili sklepe o izvršbi, ki so postali izvršljivi 13. 10. 2004. Navaja, da je zoper sklepe vložil ugovor, skupaj s predlogom za vrnitev v prejšnje stanje in za obnovo postopka. Ker s sklepi ni bil seznanjen in zato zoper njih ni mogel vložiti pravnih sredstev, je vložil še ustavno pritožbo, v kateri zatrjuje kršitev pravice do pravnega sredstva oziroma kršitev pravice do sodnega varstva. Izpodbijani sklepi pa naj bi bili tudi sami po sebi neustavni, ker so izdani brez izvršilnega naslova, na podlagi zmotne domneve o fiktivni vročitvi in po poteku zastaralnega roka za izterjavo.
2. Po prvem odstavku 51. člena Zakona o Ustavnem sodišču (v nadaljevanju ZUstS) se ustavna pritožba lahko vloži šele, ko so izčrpana vsa pravna sredstva. Sprejeto je torej načelo, da Ustavno sodišče kot najvišji organ sodne oblasti za varstvo ustavnosti in zakonitosti ter človekovih pravic in temeljnih svoboščin (prvi odstavek 1. člena ZUstS) odloča o ustavni pritožbi le, če zatrjevane kršitve človekovih pravic in temeljnih svoboščin niso bile odpravljene že prej v postopkih na podlagi rednih in izrednih pravnih sredstev. Na podlagi drugega odstavka 51. člena ZUstS lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice. Pred izčrpanem rednih pravnih sredstev pa ni mogoče niti izredno obravnavanje ustavne pritožbe po drugem odstavku 51. člena ZUstS.
3. Iz navedb pritožnika izhaja, da ima v zadevi vložena pravna sredstva, ki mu jih nudi pravni red. Šele če ne bo uspel niti z rednimi niti izrednimi pravnimi sredstvi, bo lahko v primeru kršitve človekovih pravic in temeljnih svoboščin vložil ustavno pritožbo pod pogoji, ki jih določa ZUstS. Glede na to je Ustavno sodišče ustavno pritožbo kot preuranjeno zavrglo.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan